የእነርሱ አገልግሎት በሞት የተገደበና ካንቀላፉ በኋላ የማይቀጥል ነበር፡፡ መካከለኞቹ ብዙዎች የሆኑበት ዋናው ምክንያትም አንዱ ሲሞት በሌላው ይተካ ስለ ነበረ ነው፡፡ "እነርሱም እንዳይኖሩ ሞት ስለ ከለከላቸው ካህናት የሆኑት ብዙ ናቸው" (ዕብ . 7፥23) የሚለውም ቃል ይህንኑ ያረጋግጣል፡፡ የሐዲስ ኪዳን ቅዱሳን ምንም እንኳ መካከለኞች ተብለው ባይጠሩም፥ ስለ ሌሎች በሚጸልዩት ጸሎትና በሚያቀርቡት ምልጃ ከዚህ የተለየ ማንነት እንደሌላቸው ግልጽ ነው፡፡ ጸሎትና ምልጃቸውም ቅድመ እግዚአብሔር የሚያርገው የዐዲስ ኪዳን መካከለኛ በሆነው በጌታችን በኢየሱስ ክርስቶስ በኩል ነው፡፡ ጌታችን ኢየሱስ ክርስቶስ ለደቀ መዛሙርቱ፥ "እውነት እውነት እላችኋለሁ፥ አብ በስሜ የምትለምኑትን ሁሉ ይሰጣችኋል" (ዮሐ. 16፥23) በማለት በእርሱ በኩል እንዲጸልዩ አስተምሯቸዋል፡፡
